## L’exposició ‘No em toques el Whatsapp’ de l’IVAJ contra la violència de gènere recorrerà 25 municipis abans que acabe l’any

*** L’objectiu és conscienciar i sensibilitzar sobre la importància de detectar qualsevol classe de violència sobre les dones
* Es tracta d’una mostra realitzada a partir de materials aportats per jóvens d’entre 14 i 30 anys**

L’exposició ‘No em toques el Whatsapp’, impulsada per l’Institut Valencià de la Joventut (IVAJ) per a sensibilitzar i conscienciar les persones jóvens sobre la importància de detectar i denunciar qualsevol classe de violència contra les dones, visitarà un total de 25 municipis de tota la Comunitat Valenciana abans que acabe l’any.

La mostra s’ha generat a partir dels treballs presentats per jóvens d’entre 14 i 30 anys als concursos que ha convocat l’IVAJ sobre esta temàtica en els últims anys.

Ajuntaments, associacions i altres entitats interessades a treballar amb xiquets, xiquetes i adolescents la prevenció d’actituds violentes són els que acullen l’exposició, que pretén, mitjançant dinàmiques lúdiques i atractives basades en les fotografies i els vídeos del concurs ‘No em toques el Whatsapp’, oferir la informació oportuna en relació amb la violència de gènere.

A més, hi ha una exposició virtual que es pot utilitzar en diversos espais i amb l’horari que millor s’adapte a les necessitats dels centres educatius i de les entitats que treballen en el temps lliure infantil i juvenil.

El nom del concurs i de l’exposició recull una realitat reflectida per un estudi de la Delegació del Govern per a la Violència de Gènere, una de les conclusions més destacables del qual és la presència de les TIC com a espais en què es pot donar la violència de gènere, així com conductes de risc en la població adolescent.

**Exposicions per tota la Comunitat**

L’IVAJ oferix diverses exposicions, la qual cosa permet que entre setembre i octubre la mostra es puga moure per un màxim de 25 municipis de tota la Comunitat Valenciana, 5 dels quals estan a Castelló, 11 a València i 9 a Alacant.

La gira expositiva ha iniciat la programació de final d’any a l’ajuntament de Suera, on ha estat entre l’1 i el 3 de setembre, per a després anar a la Mancomunitat Espadà Millars, entre el 4 i el 19 de setembre, i a Bétera, on ha estat entre el 4 i el 8 de setembre.

El 25 de setembre es traslladarà a Bocairent, on estarà fins al 6 d’octubre, mentre que entre el 2 i el 6 d’octubre estarà a Dolores i posteriorment viatjarà a Ontinyent, on estarà del 10 al 20 d’octubre, coincidint, en part, amb l’exposició de la mostra a les localitats de Monòver i Petrer, que la tindran entre el 16 i el 20 d’octubre.

Alaquàs, Pego i Torrent acolliran l’exposició entre el 23 i 27 d’octubre i després viatjarà a Onda, on estarà entre el 30 d’octubre i el 4 de novembre, i al Puig, que la mantindrà entre el 30 d’octubre i el 3 de novembre.

A principis de novembre la mostra viatjarà a Alacant, en concret al Poble Nou de Benitatxell, on es podrà contemplar entre el 2 i el 10 de novembre; també estarà a Moncada entre el 6 i el 17 de novembre, i després es desplaçarà a Altea i a la Mancomunitat El Xarpolar, on estarà del 13 al 17 de novembre.

Les localitats de Beniparrell, Catarroja i la Mancomunitat Marina Baixa la mostraran entre el 20 i el 24 de novembre; després estarà a Alboraia, del 27 de novembre al 10 de desembre, i a l’Alcora i a la ciutat de València, on es podrà visitar entre el 27 de novembre i el 4 de desembre.

La mostra tancarà l’any a les localitats de Moncofa i Finestrat, on es podrà veure entre l’11 i el 22 de desembre en el primer cas, i de l’11 al 15 de desembre en el segon.

La informació sobre els llocs exactes de les exposicions es pot consultar en la web [M’importa](https://mimporta.info/col-leccio-de-materials-didactics/noemtoqueselwhatsapp/) de l’IVAJ.

Fecha: 24/09/2023